Tožba, vložena 25. decembra 2019 – Aquind in drugi/Komisija

(Zadeva T-885/19)

(2020/C 68/61)

Jezik postopka: angleščina

Stranke

Tožeče stranke: Aquind Ltd (Wallsend, Združeno kraljestvo), Aquind Energy Sàrl (Luxembourg, Luksemburg), Aquind SAS (Rouen, Francija) (zastopniki: S. Goldberg, C. Davis, J. Bille, Solicitors, in E. White, odvetnik)

Tožena stranka: Evropska komisija

Predlogi

Tožeče stranke Splošnemu sodišču predlagajo, naj:

— za ničen razglasi izpodbijani akt, to je Delegirano uredbo, v delu, v katerem je z njo AQUIND Interconnector umaknjen s seznama Unije;

— podredno, Delegirano uredbo v celoti razglasi za nično; in

— Evropski komisiji naloži plačilo stroškov tožečih strank v tem postopku.

Tožbeni razlogi in bistvene trditve

Tožeče stranke s tožbo Sodišču predlagajo, naj za nično razglasi Delegirano uredbo Komisije z dne 31. oktobra 2019 o spremembi Uredbe (EU) št. 347/2013 Evropskega parlamenta in Sveta v zvezi s seznamom projektov skupnega interesa Unije.

V utemeljitev tožbe tožeče stranke navajajo sedem razlogov.

1. Prvi tožbeni razlog se nanaša na opustitev navedbe razlogov za umik AQUIND Interconnector iz seznama Unije. — V nasprotju z obveznostjo obrazložitve Delegirana uredba niti ne vsebuje obrazložitve niti ne napotuje na obrazložitev umika AQUIND Interconnector iz seznama Unije in tožečim strankam niso bili sporočeni nobeni razlogi za umik.

2. Drugi tožbeni razlog zadeva kršitev postopkovnih in vsebinskih zahtev iz Uredbe (EU) št. 347/2013 (1) (v nadaljevanju: uredba TEN-E) in zlasti njenega člena 5(8). — Priprava seznama projektov skupnega interesa v Delegirani uredbi ni bila v skladu z zahtevami uredbe TEN-E.

3. Tretji tožbeni razlog se nanaša na kršitev člena 10(1) Pogodbe o energetski listini. — Umik AQUIND Interconnector iz seznama Unije in nenavedba kakršnih koli razlogov za tak umik kršita obveznosti iz člena 10(1) Pogodbe o energetski listini zagotoviti stabilne, poštene in transparentne pogoje ter pošteno in pravično obravnavo naložb.

4. Četrti tožbeni razlog zadeva kršitev pravice do dobrega upravljanja iz člena 41 Listine Evropske unije o temeljnih pravicah. — V nasprotju s členom 41 Listine o temeljnih pravicah umik AQUIND Interconnector s seznama Unije ni bil obravnavan nepristransko in tožeče stranke niso imele možnosti uveljaviti pravice do izjave pred sprejetjem Delegirane uredbe.

5. Peti tožbeni razlog se nanaša na kršitev načela enake obravnave, uveljavljenega v pravu Unije. — V nasprotju z načelom enake obravnave, uveljavljenim v pravu Unije, je bil AQUIND Interconnector v primerjavi s primerljivimi predlaganimi projekti skupnega interesa obravnavan na drugačen in nepošten način, ne da bi bila tako neenaka obravnava kakor koli utemeljena.

6. Šesti tožbeni razlog zadeva kršitev načela sorazmernosti, uveljavljenega v pravu Unije. — Nesorazmerno je, da je bil AQUIND Interconnector, ki je obstoječ projekt skupnega interesa, preprosto umaknjen iz seznama Unije, ne da bi bila opravljena podrobna primerjava primerljivih projektov in na da bi bila tožečim strankam dana priložnost, da odpravijo morebitne težave.

7. Sedmi tožbeni razlog se nanaša na načeli pravne varnosti in legitimnih pričakovanj, uveljavljeni v pravu Unije. — Izpodbijani akt posega v legitimnima pričakovanja tožečih strank, da se lahko zanesejo na uvrstitev projekta na seznam Unije in da bo postopek priprava seznama Unije projektov skupnega interesa opravljen v skladu s cilji in obveznostmi uredbe TEN-E ter drugimi upoštevnimi pravnimi zahtevami.

(1) 1Uredba (EU) št. 347/2013 Evropskega parlamenta in Sveta z dne 17. aprila 2013 o smernicah za vseevropsko energetsko infrastrukturo in razveljavitvi Odločbe št. 1364/2006/ES in spremembi uredb (ES) št. 713/2009, (ES) št. 714/2009 in (ES) št. 715/2009 (UL 2013, L 115, str. 39).